La secretària Tècnica de la Comissió relaciona les reclamacions que han tingut entrada des del darrer Ple que va tenir lloc el passat 8 de juny que són les que van del número d'expedient 211/2018 fins el 212/2018, ambdós inclosos, que es tramitaran de conformitat amb la valoració de les admissions que s'ha dut a terme.
Es donen per llegides les actes de la sessió d'1 i 8 de juny de 2018, que restaven pendents d'aprovació, corresponents a la dinovena i vintena sessió del Ple de l'any 2018.
Proposta de resolució de finalització de la Reclamació 64/2018 per acord de mediació
El senyor Josep Mir, ponent de la proposta de resolució relativa a la Reclamació 64/2018 plantejada contra l'Ajuntament de Tarragona, que finalitza mitjançant acord de mediació adoptat per les parts, exposa els termes de l'acord i el desenvolupament de la sessió.
S'introdueixen esmenes en els antecedents de la Proposta de resolució, a proposta de la senyora Elisabet Samarra.
Proposta de resolució de desestimació de la Reclamació 123/2018
El senyor Josep Mir, ponent de la Proposta de resolució de desestimació de la Reclamació 123/2018, interposada contra la inadmissió de la sol·licitud d'accés a informació sobre els serveis contractats a les empreses AGISSA i a GIRONA, SA al marge del contracte de subministrament d'aigua per l'Ajuntament de Girona, exposa la fonamentació de la desestimació la reclamació atès que es valora suficientment justificada la concurrència de la causa d'inadmissió de la sol·licitud d'informació pública.
La senyora Elisabet Samarra proposa introduir en el text de la Proposta la referència a la doctrina anterior de la Comissió que exposa els fonaments per apreciar la concurrència de la causa d'inadmissió per tasca de complexa elaboració de la informació sol·licitada.
Proposta de resolució de desestimació de la Reclamació 154/2018
El senyor Josep Mir, ponent de la Proposta de resolució de desestimació de la Reclamació 154/2018, plantejada contra els Serveis Territorials del Departament d'Ensenyament al Baix Llobregat, exposa la motivació de la desestimació de la reclamació que fa referència a l'accés a les comunicacions entre el Departament d'Ensenyament i l'Ajuntament de Santa Coloma de Cervelló sobre el tancament d'una línia de P3.
La desestimació es basa en la inexistència de la informació sol·licitada, tal i com s'havia fonamentat per l'administració reclamada a la resolució recorreguda.
Proposta de resolució de finalització de la Reclamació 164/2018 per pèrdua d'objecte
El senyor Josep Mir, ponent de la Proposta de resolució de finalització relativa a la Reclamació 154/2018 per pèrdua d'objecte contra l'Ajuntament de Blanes, exposa els elements més destacats de la tramitació d'aquest procediment que finalitza per pèrdua sobrevinguda de l'objecte de la reclamació atès que en l'informe aportat en el procediment per l'administració s'ha facilitat la informació que havia estat sol·licitada, informació sobre el manteniment de l'arbrat de Blanes.
S'acorda per unanimitat incloure a l'ordre del dia de la sessió del Ple la Proposta de resolució d'inadmissió de la Reclamació 202/2018.
Proposta de resolució d'inadmissió de la Reclamació 202/2018
El senyor Josep Mir, ponent de la Proposta de resolució interposada contra l'Ajuntament de Caldes d'Estrac, sobre l'accés al registre de sortides de l'Ajuntament per part d'un grup municipal, exposa la fonamentació de la inadmissió de la reclamació per prematura, atès que ha estat presentada a la Comissió abans de la finalització del termini per resoldre de què disposa l'administració.
La senyora Elisabet Samarra formula una esmena al text de la Proposta que serà introduïda pel ponent a la resolució definitiva.
La secretària Tècnica informa sobre el contingut de la reunió amb la responsable de l'Arxiu del Departament respecte el contingut de la Proposta d'accés i avaluació documental sobre la sèrie documental Gestió de les reclamacions d'accés a informació pública i les consideracions efectuades.